དབལ་ཤུལ་གསེར་རྟ།
གསེར་རྟའི་ཡུལ་གྱི་དགོན་སྡེ་ཁག
ཁྱུག་ཤུལ་ཨོ་རྒྱན་དང༌དབལ་ཤུལ་དཔོན་རབ་བརྟན་གཉིས་ཀྱིས་བོད་རབ་བྱུང་༡༡་པའི་མེ་སྟག སྤྱི་ལོ་༡༦༨༦་ལོར་བཏབ་པར་གྲགས་པའི་ཤར་རྒྱལ་བ་དུང་དཀར་དགོན་གསང་སྔགས་སྨིན་གྲོལ་གླིང༌། དབོན་པོ་ཉི་མ་རྒྱལ་མཚན་གྱིས་བོད་རབ་བྱུང་༡༢་པའི་ཤིང་ལུག སྤྱི་ལོ་༡༧༡༥་ལོར་སྙིའི་དྲའི་ཉི་མ་ལུང་དུ་བཏབ་པར་གྲགས་པའི་མཆོག་ཚང་སྟག་ལུང་དགོན་པ། གནུབ་ཟུར་བླ་མ་སྦྱིན་པ་རྒྱ་མཚོས་བོད་རབ་བྱུང་༡༢་པའི་མེ་སྤྲེལ། སྤྱི་ལོ་༡༧༡༦་ལོར་གནུབ་ཟུར་དགོན་པ་བཏབ་པར་གྲགས་ཀྱང༌། ཁམས་ཕྱོགས་དགོན་སྡེ་ཁག་གི་ལོ་རྒྱུས་ཕྱོགས་བསྒྲིགས་སུ་རབ་བྱུང་༨་ཤིང་འབྲུག་སྤྱི་ལོ་༡༤༨༤་ལོར་བཏབ་པར་བཤད་པས་དཔྱད་དགོས། ཨ་བོས་བླ་མ་བློ་བཟང་དང༌། སང་སང་པདྨ་སྦྱིན་པ་གཉིས་ཀྱིས་བོད་རབ་བྱུང་༡༢་པའི་མེ་འབྲུག་སྤྱི་ལོ་༡༧༣༦་ལོར་ཐོག་མར་སྙི་སྨད་ཀྱི་སེ་ར་ལུང་བའི་མདོར་བཏབ་ཀྱང་། དེ་རྗེས་ད་ལྟའི་དགོན་ས་སྙི་ལུང་དུ་སྤོས་པར་གྲགས་པའི་དཔལ་སེ་ར་ཐེག་ཆེན་གླིང་ངམ། ཨ་བོས་སེ་ར་དགོན་པ། བླ་མ་ཀུན་བཟང་དབང་ཕྱུག་གིས་བོད་རབ་བྱུང་༡༤་བའི་ནང་ཧོར་ཤུལ་དགོན་པ་བཏབ་པར་གྲགས་ཀྱང༌། ཁམས་ཕྱོགས་དགོན་སྡེ་ཁག་གི་ལོ་རྒྱུས་ཕྱོགས་བསྒྲིགས་སུ་རོང་སྟོན་ལྷུན་གྲུབ་རྒྱ་མཚོ་ཞེས་པས་བོད་རབ་བྱུང་༡༡་པའི་ལྕགས་ཁྱི་སྤྱི་ལོ་༡༦༧༠་ལོར་བཏབ་པར་བཤད་པས་དཔྱད་དགོས། གཞི་ཆེན་ཐེག་མཆོག་བསྟན་འཛིན་དང༌། སྦྲ་མགོ་ཀུན་བཟང་ངེས་དོན་དབང་པོ་གཉིས་ཀྱིས་བོད་རབ་བྱུང་༡༢་པ་ས་འབྲུག་སྤྱི་ལོ་༡༦༨༨་ལོར་རཀྲཾ་དགོན་པ་བཏབ་པར་གྲགས་ཀྱང༌། ཁམས་ཕྱོགས་དགོན་སྡེ་ཁག་གི་ལོ་རྒྱུས་ཕྱོགས་བསྒྲིགས་སུ་གླིང་བཞག་ཨོ་རྒྱན་ལྷུན་གྲུབ་ཀྱིས་བཏབ་པར་བཤད་པས་དག་མིན་དཔྱད་དགོས། གཡུང་ཤུལ་བླ་མ་གསུང་མཆོག་རྡོ་རྗེས་བོད་རབ་བྱུང་༡༥་བའི་ལྕགས་ལུག་སྤྱི་ལོ་༡༨༧༡་ལོར་བཏབ་པར་གྲགས་པའི་བརྡར་ཚང་དགོན་པ། རྒྱ་བོ་བླ་མ་ཚེ་རིང་སྐྱབས་ཞེས་པས་གསེར་སྨད་བསྟན་རྒྱས་དགོན་པ་བོད་རབ་བྱུང་༡༢་པའི་སྨད་དུ་བཏབ་པར་གྲགས་ཀྱང་། ཁམས་ཕྱོགས་དགོན་སྡེ་ཁག་གི་ལོ་རྒྱུས་ཕྱོགས་བསྒྲིགས་སུ་བླ་མ་བསྟན་འཛིན་རྒྱ་མཚོ་བྱ་བས་བཏབ་པར་བཤད་པས་དཔྱད་དགོས། རྡོ་གྲུབ་འཇིགས་མེད་འཕྲིན་ལས་འོད་ཟེར་རམ་རྡོ་གྲུབ་ཀུན་བཟང་གཞན་ཕན་༡༧༤༥-༡༨༢༡་ཞབས་ཀྱིས་རབ་བྱུང་༡༤་བའི་ལྕགས་རྟ་སྤྱི་ལོ་༡༨༡༠་ལོར་བཏབ་པར་གྲགས་པའི་བྲག་ཆེན་ཡར་ལུང་དགོན་ཐུབ་བསྟན་བཤད་སྒྲུབ་དར་རྒྱས་གླིང༌ངམ་། པདྨ་བཀོད་རྩ་གསུམ་མཁའ་འགྲོའི་གླིང་། བུ་ཆུང་བླ་མ་གསང་སྔགས་ཀྱིས་བོད་རབ་བྱུང་༡༣་པ་མེ་སྦྲུལ་སྤྱི་ལོ་༡༧༩༧་ལོར་བཏབ་པར་གྲགས་པའི་སྙན་ལུང་དགོན་པ། གྲྭ་གྲྭ་སྐུ་ཆེན་གྱིས་རབ་བྱུང་༡༤་བའི་ནང་བཏབ་པར་གྲགས་པའི་རྡོ་སྟོད་གྲྭ་གྲྭ་དགོན་པ། ཨ་བོས་བླ་མ་བསྟན་འཛིན་དར་རྒྱས་ཀྱིས་བོད་རབ་བྱུང་༡༤་བའི་ཆུ་གླང་སྤྱི་ལོ་༡༨༥༣་ལོར་བཏབ་པར་གྲགས་པའི་ཕུའུ་དགོན་པ། ཀཿཐོག་དྲི་མེད་ཞིང་སྐྱོང་གིས་བོད་རབ་བྱུང་༡༣་པའི་ས་གླང་སྤྱི་ལོ་༡༧༦༩་ལོར་བཏབ་པར་གྲགས་པའི་སྟག་རྩེ་བསམ་འགྲུབ་ཆོས་འཁོར་གླིང༌། བཱ་ཨ་བླ་མ་མདོ་སྔགས་ཀྱིས་རབ་བྱུང་༡༥་བའི་ནང་བཏབ་པའི་རྣམ་རྒྱལ་འབུམ་ལུང་དགོན་པ། སང་སང་དབོན་པོ་ཐེག་མཆོག་རྡོ་རྗེས་བོད་རབ་བྱུང་༡༥་བའི་ཤིང་ལུག་སྤྱི་ལོ་༡༨༩༥་ལོར་བཏབ་པར་གྲགས་པའི་ཞོ་རོག་དགོན་ནམ་མཆོད་རྟེན་དགོན། བསྟན་འཛིན་རྒྱ་མཚོ་དང༌། བསྟན་འཛིན་དར་རྒྱས་ཀྱིས་བོད་རབ་བྱུང་༡༣་པའི་མཇུག་ཏུ་སྐྱིད་སློང་དགོན་བཏབ་པར་གྲགས་ཀྱང༌། ཁམས་ཕྱོགས་དགོན་སྡེ་ཁག་གི་ལོ་རྒྱུས་ཕྱོགས་བསྒྲིགས་སུ་འཇིགས་མེད་དཔའ་བོ་རྡོ་རྗེས་བོད་རབ་བྱུང་༡༤་བའི་ཆུ་འབྲུག་སྤྱི་ལོ་༡༨༣༢་ལོར་བཏབ་པའི་དཀྱིལ་ལུང་དགོན་ཞེས་སོགས་བཤད་པས་དག་མིན་དཔྱད་དགོས། སྒོ་ཆེན་དབོན་པོ་བསོད་ནམས་སྙན་གྲགས་ཀྱིས་བོད་རབ་བྱུང་༡༢་པའི་སྨད་ལ་སྙིའི་ལྗོ་ནང་དུ་ཐོག་མར་བཏབ་ཅིང༌ཕྱིས་སུ་སྙིའི་མཁན་ལེབ་ཏུ་དགོན་ས་སྤོས་པའི་མཁན་ལེབ་དགོན་ཞེས་གྲགས་ཀྱང༌། ཁམས་ཕྱོགས་དགོན་སྡེ་ཁག་གི་ལོ་རྒྱུས་ཕྱོགས་བསྒྲིགས་སུ་འགྲོ་མགོན་ཆོས་ཀྱི་འབྱུང་གནས་ཞེས་པས་རབ་བྱུང་༢་པའི་ཤིང་གླང་། སྤྱི་ལོ་༡༡༤༥་ལོར་བཏབ་པར་བཤད་པས་དཔྱད་དགོས། བླ་མ་ཉི་འོད་འབུམ་གྱི་སྲས་རྒྱལ་བ་བྱང་ཆུབ་ཀྱིས་རབ་བྱུང་༡༣་ནང་ཐོག་མར་རི་ཁྲོད་ཅིག་བཏབ་པ་སྐབས་དེར་བཀའ་བརྒྱུད་པ་ཡིན་མོད། རྗེས་ནས་དཔལ་ཡུལ་བར་བསྒྱུར་བར་གྲགས་པའི་རྒྱ་ཕྱུག་དགོན་པ་ཞེས་གྲགས་ཀྱང༌། ཁམས་ཕྱོགས་དགོན་སྡེ་ཁག་གི་ལོ་རྒྱུས་ཕྱོགས་བསྒྲིགས་སུ་རབ་བྱུང་༦་པ་ཡས་མས་སུ་བཏབ་པའི་རི་ཁྲོད་རྒྱ་ཕྱུག་དགོན་པ་ཞེས་བཤད་པས་དཔྱད་དགོས། གསེར་བ་ཡེ་ཤེས་སེང་གེས་རབ་བྱུང་༡༡་པའི་མཇུག་ཏུ་གསེར་ལྷ་རྩེ་དགོན་བཏབ་པར་གྲགས་ཀྱང༌། ཁམས་ཕྱོགས་དགོན་སྡེ་ཁག་གི་ལོ་རྒྱུས་ཕྱོགས་བསྒྲིགས་སུ་གཡུང་དྲུང་ཁྲོ་རྒྱལ་ཞུ་བས་སྤྱི་ལོ་༦༣༩་ལོར་བཏབ་པར་བཤད་པས་དཔྱད་དགོས། (གསེར་ལྷ་རྩེ་དགོན་པ་ནི་སྔོན་བྱུང་ལོ་རྒྱུས་ཐོག་ནས་རྒྱལ་རོང་ཁོངས་གཏོགས་ཡིན་ཡང་སྤྱི་ལོ་༡༩༥༩་རྗེས་ནས་རྒྱ་གཞུང་གིས་གསེར་རྟ་རྫོང་གི་ངོར་སྦྱར་ཡོད།) གཙང་མདའ་བླ་མ་ཞེས་པས་གསེར་བག་སྟེང་དགོན་བཏབ་པར་གྲགས་ཀྱང༌། ཁམས་ཕྱོགས་དགོན་སྡེ་ཁག་གི་ལོ་རྒྱུས་ཕྱོགས་བསྒྲིགས་སུ་བླ་མ་ཨོ་རྒྱན་ནོར་བུས་རབ་བྱུང་༡༡་པའི་མཇུག་ཏུ་བཏབ་པར་བཤད་པས་དཔྱད་དགོས། བླ་མ་ཐབས་མཁས་ཀྱིས་རབ་བྱུང་༡༢་ནང་བཏབ་པར་གྲགས་པའི་ཅོག་སྟེང་དགོན་པ། བླ་མ་དོན་ཡོད་ཀྱིས་རབ་བྱུང་༡༡་པའི་མགོ་སྟོད་དུ་བཏབ་པར་གྲགས་པའི་གསེར་རྒྱ་གདོང་དགོན་པ། རབ་བྱུང་༨་པའི་ནང་གཏེར་སྟོན་ཆུ་ཕོ་རྟོགས་ལྡན་གྱི་ཆོས་བདག་མིག་ལུང་བླ་མ་དགེ་འདུན་རྒྱ་མཚོས་གསེར་སྨད་དབུ་ཚབ་དགོན་བཏབ་པར་གྲགས་ཀྱང་། ཁམས་ཕྱོགས་དགོན་སྡེ་ཁག་གི་ལོ་རྒྱུས་ཕྱོགས་བསྒྲིགས་སུ་ནམ་མཁའ་འཆི་མེད་སྐུ་མཆེད་ཀྱིས་རབ་བྱུང་༦་པའི་ནང་བཏབ་པར་བཤད་པས་དཔྱད་དགོས། གེ་འཕན་སྐུ་སྐྱེས་ཀྱིས་དཀྱིལ་སྔོན་དགོན་པ་རབ་བྱུང་༡༡་པའི་ནང་བཏབ་ཅིང༌། དེ་རྗེས་བསོད་ནམས་ནོར་བུ་བྱ་བའི་ཕུར་བའི་རྣལ་འབྱོར་བ་ཞིག་གི་སྐབས་དར་རྒྱས་བྱུང་བར་གྲགས་ཀྱང༌། ཁམས་ཕྱོགས་དགོན་སྡེ་ཁག་གི་ལོ་རྒྱུས་ཕྱོགས་བསྒྲིགས་སུ་བསོད་ནམས་ནོར་བུ་ལ་ལུང་བསྟན་ལྟར་རབ་བྱུང་༩་བའི་མེ་སྤྲེལ་ལོའི་ཧོར་ཟླ་༤་བའི་ཚེས་༡༥་ཉིན་བཏབ་རབས་བཤད་པས་དེ་ལྟར་ན་སྤྱི་ལོ་༡༥༣༦ལོར་ཁེལ་བས་དཔྱད་དགོས་སོ།།